RESOLUCIÓN do 23 de xaneiro de 2014 pola que se conceden as axudas reguladas na Orde do 19 de setembro de 2013 pola que se establecen as bases reguladoras das axudas para que as/os mariscadoras/es a pé poidan completar os períodos mínimos de cotización ao réxime especial dos traballadores do mar co obxecto de alcanzar a pensión de xubilación e se procede á súa convocatoria para o ano 2013.
Consellería do Medio Rural e do Mar — III. Outras disposicións — 07/02/2014

1. A Orde do 19 de setembro de 2013 establece, en primeiro lugar, as bases reguladoras das axudas para que as/os mariscadoras/es poidan completar os períodos mínimos de cotización ao réxime especial dos traballadores do mar, mediante a subscrición dun convenio especial, co fin de alcanzar a pensión de xubilación na súa modalidade contributiva e, en segundo lugar, procede á súa convocatoria para o ano 2013.
2. Todas as beneficiarias relacionadas no anexo presentaron as solicitudes destas axudas no prazo e lugar establecidos, de acordo co disposto nos artigos 6 e 7 da citada orde. Así mesmo, algunhas delas achegaron a documentación que lles foi requirida pola Consellería do Medio Rural e do Mar, segundo o establecido no artigo 10.
3. Unha vez examinadas as solicitudes das persoas referidas no anexo, comprobouse que todas elas cumpren os requisitos establecidos no artigo 3 da Orde do 19 de setembro de 2013, reguladora destas axudas.
4. Cómpre indicar que estas axudas están destinadas a aboar o importe do convenio especial que se debe subscribir coa Seguridade Social (coa base mínima do grupo III, tarifa 9, do réxime especial dos traballadores do mar, ou de base igual ou superior a aquel), coa limitación dunha contía máxima de 350 € mensuais.
O importe concreto e subvencionable das respectivas cotas mensuais difire segundo os casos, en función do disposto nos artigos 6 e 7 da Orde TAS/2865/2003, do 13 de outubro, pola que se regula o convenio especial no sistema da Seguridade Social, nos cales se reflicte o cálculo daquelas en función da base de cotización que corresponda (elixible pola interesada de entre as posibles e, se é o caso, modificada ou incrementada), o tipo de cotización (único e vixente en cada momento) e coeficiente/s redutores aplicables (fixados anualmente polo ministerio competente), así como da data de efectos iniciais e finais do convenio.
O importe total da subvención en cada suposto está calculado de acordo co seguinte:
– Se as beneficiarias xa tiveren achegado os recibos xustificativos dos ingresos, vén determinado pola suma da contía das respectivas cotas (en todo caso, co citado límite máximo).
– Se aínda non os presentasen (a obriga é de achegalos con anterioridade ao pagamento), polo importe máximo subvencionable. Se é o caso, este minorarase, posteriormente, en función da suma da citada contía.
5. O período subvencionable abrangue desde o 1 de novembro do ano anterior ao da convocatoria e o 31 de outubro do ano da convocatoria, por tanto, meses de novembro e decembro de 2012 e meses de xaneiro a outubro de 2013, salvo que a beneficiaria adquirise o dereito á percepción da pensión de xubilación con anterioridade a esta última data.
6. Segundo o disposto no artigo 12.3 desta orde, a/o interesada/o deberá remitir a esta secretaría xeral técnica, no prazo de dez días hábiles contados a partir do día seguinte ao da publicación desta resolución, o escrito de aceptación, datado e asinado, no cal comunicará a aceptación ou rexeitamento da axuda nas condicións expresadas. Transcorrido este prazo sen manifestación expresa, entenderase tacitamente aceptada, segundo o disposto no artigo 21.5 da Lei 9/2007, de subvencións de Galicia.
7. A axuda liquidarase nun só pagamento e para a súa xustificación e aboamento é imprescindible que as/os beneficiarias/os presenten, segundo o disposto no artigo 14 da Orde do 19 de setembro:
– O anexo IV da orde, datado e asinado.
– O xustificante acreditativo dos pagamentos das cotas do convenio realizados ata o momento.
– De ser o caso, certificacións de estar ao día no cumprimento das obrigas tributarias e de Seguridade Social e de non ter débedas pendentes, por ningún concepto, coa Administración da Comunidade Autónoma.
8. As persoas beneficiarias deberán comunicar á consellería calquera modificación das condicións tidas en consideración para a concesión da axuda, no prazo dos cinco (5) días seguintes a aquel en que esta se produza.
9. As persoas beneficiarias someteranse ás actuacións de control, comprobación e inspección que efectúe a consellería, ás de control financeiro que correspondan á Intervención Xeral da Comunidade Autónoma e ás que a lexislación vixente lles atribúe a outros organismos da Comunidade Autónoma.
Someteranse, así mesmo, ás obrigas establecidas na Lei 9/2007, de subvencións de Galicia.
Polo exposto, e logo de examinar a proposta da Secretaría Xeral Técnica, do 18 de decembro de 2013, en relación co procedemento indicado e segundo o previsto no artigo 12 da Orde do 19 de setembro de 2013, reguladora destas axudas,
Conceder as axudas solicitadas ás persoas relacionadas no anexo desta resolución polo importe sinalado nel.
Contra esta resolución, que pon fin á vía administrativa, poderase interpoñer recurso potestativo de reposición ante a conselleira do Medio Rural e do Mar, no prazo dun mes, ou recurso contencioso-administrativo ante o órgano xurisdicional competente da orde contencioso-administrativa, que se interporá no prazo de dous meses, contados en ambos os casos desde o día seguinte ao da súa notificación, de conformidade co disposto no artigo 116 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, e no artigo 46.1 da Lei 29/1998, do 13 de xullo, da xurisdición contencioso-administrativa.
Santiago de Compostela, 23 de xaneiro de 2014